b'\n_START_ARTICLE_\nTaksiarh\n_START_PARAGRAPH_\nTaksiarh (gr\xc5\xa1ko \xcf\x84\xce\xb1\xce\xbe\xce\xaf\xce\xb1\xcf\x81\xcf\x87\xce\xbf\xcf\x82 [taks\xc3\xadarhos] ali \xcf\x84\xce\xb1\xce\xbe\xce\xb9\xce\xac\xcf\x81\xcf\x87\xce\xb7\xcf\x82 [taksi\xc3\xa1rhes]) je gr\xc5\xa1ki naziv brigadirja._NEWLINE_Izraz izhaja iz besede t\xc3\xa1xis \xe2\x80\x93 red, ki v voja\xc5\xa1kem kontekstu pomeni urejeno voja\xc5\xa1ko enoto. Isti izvor ima tudi gr\xc5\xa1ka beseda taksiarhija \xe2\x80\x93 brigada. V Gr\xc5\xa1ki pravoslavni cerkvi se izraz taksiarh uporablja za nadangela Mihaela in Gabriela kot poveljnika nebe\xc5\xa1ke vojske.\n_START_SECTION_\nAntika\n_START_PARAGRAPH_\nV anti\xc4\x8dni Gr\xc4\x8diji so imeli naslov oziroma polo\xc5\xbeaj taksiarha v vojskah ve\xc4\x8dine mestnih dr\xc5\xbeav. Pomembna izjema je bila Sparta. V klasi\xc4\x8dnih Atenah je bilo deset taksiarhov za deset mestnih plemen (phylai), ki so bili podrejeni svojemu strategu. Najbolj slaven je bil verjetno taksiarh anti\xc4\x8dne makedonske pehote pezhetarijev.\n_START_SECTION_\nBizantinsko cesarstvo\n_START_PARAGRAPH_\nIzraz taksiarh se je v bizantinski armadi prvi\xc4\x8d pojavil v poznem 6. stoletju v Strategikonu cesarja Mavricija (vladal 582\xe2\x80\x93602) in je pomenil poveljnika elitnega polka najemnikov Optimati. Ponovno se je pojavil v 10. stoletju za poveljnika ene od novih vrst pehotne brigade (taxiarchia), sestavljene iz 500 te\xc5\xbekih konjenikov, 300 lokostrelcev in 200 lahkih pe\xc5\xa1akov. Enota se je zaradi tiso\xc4\x8d vojakov imenovala tudi hiliarhija, njen poveljnik pa hiliarh. Enota je bila enakovredna tematskemu drungosu, kateremu je poveljeval drungarij. V 11. stoletju se je z razpustitvijo tematskih armad polo\xc5\xbeaj taksiarha okrepil in s\xc4\x8dasoma nadomestil s tumarhom. V komnenskem obdobju je taksiarhija postala najve\xc4\x8dja stalna pehotna voja\xc5\xa1ka enota.\n_START_SECTION_\nSodobna raba\n_START_PARAGRAPH_\nV sodobni gr\xc5\xa1ki armadi \xc4\x8din taksiarha (sraj\xc5\xa1ano t\xce\xb1\xce\xbe\xcf\x87\xce\xbf\xcf\x82 [takshos]) ustreza \xc4\x8dinu brigadnega generala z NATO kodo OF-6. \xc4\x8cin je bi v gr\xc5\xa1ko armado uveden s kraljevim dekretom 5. junija 1946. Kasneje istega leta so bile dolo\xc4\x8dene tudi njegove insignije. Taksiarh je nadrejen polkovniku (syntagmatarchis) in podrejen generalmajorju (ypostratigos). Insignije njegovega \xc4\x8dina sestavljajo gore\xc4\x8da granata, ki je nadomestila krono iz obdobja Gr\xc5\xa1ke monarhije, prekri\xc5\xbeana me\xc4\x8da in \xc5\xa1estkraka zvezda. Taksiarh je obi\xc4\x8dajno komandant brigade ali operativni \xc4\x8dastnik divizije._NEWLINE_V gr\xc5\xa1kih letalskih enotah, v katerih se sicer uporabljajo \xc4\x8dini Kraljevih zra\xc4\x8dnih sil, ki se razlikujejo od \xc4\x8dinov v pehoti, je \xc4\x8din taxiarchos tis aeroporias ali enostavno taxiarchos (brigadir zra\xc4\x8dnih sil), ki je enakovreden \xc4\x8dinu komodorja zra\xc4\x8dnih sil. \xc4\x8cin taksiarha se uporablja tudi v gr\xc5\xa1ki policiji, pred tem tudi v \xc5\xbeandarmeriji, in v ciprski Narodni gardi.'